'लोनी में एक भी मांस की दुकान नहीं चलेगी, यहां राम राज्य है', BJP विधायक नंदकिशोर गुर्जर ने दी चेतावनी
नंदकिशोर गुर्जर ने कहा कि यहां राम राज्य है, दूध-घी खाओ, दंड बैठक करो और जिन लोगों के पास गाय नहीं है, उन्हें गाय दिलवाऊंगा।
नयी दिल्ली: उत्तर प्रदेश के लोनी विधानसभा सीट से जीते बीजेपी विधायक नंद किशोर गुर्जर ने विवादित बयान दिया है। उन्होंने कहा कि लोनी में एक भी अवैध मांस की दुकान नहीं चलेगी। उन्होंने कहा कि लोनी में राम राज्य है और मांस की दुकानें नहीं चलेंगी। पिछले दिनों जैसे इनको लगा कि सपा की सरकार आनेवाली है वैसे ही पिछले कुछ दिनों में इन लोगों ने अवैध तरीके से मांस की दुकानें चलानी शुरू कर दी। नंदकिशोर गुर्जर ने कहा कि यहां राम राज्य है, दूध-घी खाओ, दंड बैठक करो और जिन लोगों के पास गाय नहीं है, उन्हें गाय दिलवाऊंगा।नंद किशोर गुर्जर ने अधिकारियों को भी चेतावनी दी है। एक वीडियो में उन्होंने कहा कि जो भी अधिकारी हैं वे सुन लें कि अगर किसी को भी अवैध तरीके से मांस बेचने की इजाजत दी गई तो उनके खिलाफ भी सख्त कार्रवाई की जाएगी। उन्होंने कहा कि किसी के भी संरक्षण में मांस और मीट की दुकान चल रही है तो उसे तुरंत बंद कर दें अन्यथा वो अधिकारी लोनी में नहीं रह पाएगा। लोनी में मांस कटान किसी कीमत पर बर्दाश्त नहीं किया जाएगा। लोनी में सिर्फ दूध और घी की नदियां बहेगी। गौसंरक्षण और संवर्धन होगा।हालांकि इंडिया टीवी से बातचीत में नंदकिशोर गुर्जर ने कहा कि लोनी से सटा हिंडन एयरफोर्स स्टेशन है। यह बेहद संवेदनशील इलाका है। यहां पहले भी एयरफोर्स का विमान दुर्घटनाग्रस्त हो चुका है। इससे सटे इलाके में मांस का कारोबार नहीं हो सकता है। क्योंकि मांस की दुकानों के चलते एयरपोर्ट के आसपास पक्षी मंडराते रहते हैं और इससे एयर हादसे का डर बना रहता है। इसलिए एयरपोर्ट के आसपास मांस की दुकानों का प्रावधान नहीं है।आपको बता दें कि नंद किशोर गुर्जर एक बार फिर लोनी सीट से बीजेपी के टिकट पर चुनाव जीतने में सफल रहे हैं। उन्होंने अपने निकटतम प्रतिद्वद्वी को 8676 वोटों से हराया। नंदकिशोर गुर्जर अपने विवादित बयानों के चलते अक्सर चर्चा में बने रहते हैं।